b'\n_START_ARTICLE_\nGlavni trg, Novo mesto\n_START_PARAGRAPH_\nGlavni trg je osrednji del starega mestnega jedra Novega mesta. Svojo tako zna\xc4\x8dilno obliko je trg dobil v drugi polovici 16. stoletja ter je bil eden izmed najlep\xc5\xa1ih v de\xc5\xbeeli. Hi\xc5\xa1e imajo zna\xc4\x8dilne kamnite arkade z nosilnimi stebri, nekatere pa tudi atrijsko dvori\xc5\xa1\xc4\x8de (Bergmanova hi\xc5\xa1a)._NEWLINE_Na osrednjem delu trga stoji Rotov\xc5\xbe, blizu pa je tudi marmorni, sedemkotni vodnjak z vklesanimi verzi Kettejeve pesmi Na trgu (No\xc4\x8d trudna mol\xc4\x8di, nezamudno be\xc5\xbei \xc4\x8dez mestni trg luna sanjava, vse v mraku mirno, na vodnjaku samo tih vetrc z vodo poigrava). Vodnjak je bil izdelan po zamisli arhitekta Marjana Mu\xc5\xa1i\xc4\x8da. Postavljen je bil leta 1955 na mestu, kjer je stal do leta 1903 lito\xc5\xbeelezni vodnjak._NEWLINE_Danes trg do\xc5\xbeivlja podobno usodo, kot ve\xc4\x8dina starih mestnih jeder: trgovski lokali se selijo v predmestne nakupne centre.'